《至正壬辰九月十二日过玉山草堂留别山中诸公》
元代·周砥

五陵豪英不足畏，丹徒布衣那可轻。万事岂皆合天道，偶然遇之亦成名。

我今困乏穷谷底，青云之志何由平。愁来饮酒一百杯，拔剑高歌泪如倾。

歌声悲壮君试闻，江汉茫茫气欲吞。附凤骑龙岂难事，屠狗脍牛何足论。

诸君古乡旧知己，会面那得无欢言。平生心事难尽道，且复痛饮花下樽。

明当大醉楼船上，横吹玉笛过吴门。

作者简介：元末平江路吴县人，寓居无锡，字履道。博学工文辞。兵乱避地，至宜兴，居马治家。与治善者多置酒招饮，厌之，一夕留书别治，夜半遁去。归里，与高启、杨维桢等交往。书画益工。后游会稽，死于兵乱。有《荆南唱和集》。